Joan Bennett Kennedy

Bhí Virginia Joan Bennett Kennedy, mainicín agus pianódóir as Massachusetts (1936-2025) ina céad bhean chéile (1958–1982) ag an Seanadóir Ted Kennedy.
clé|mion|266x266px|timpeall 1960-1968
clé|mion|293x293px|1968
clé|mion|293x293px|1974
clé|mion|220x220px|1980

 Beatha 
Mainicín a bhí intí nuair a thug Ted Kennedy suntas di ar thuras go Nua-Eabhrac i 1957. Ach chomh maith leis an dathúlacht, ba cheoltóir cumasach clasaiceach a bhí inti ar an bpianó. Scríobh sí leabhar faoin gceol clasaiceach.
Bhí sí ar dhuine den teaghlach iomráiteach a bhain le tréimhse ‘Camelot’ i stair Mheiriceá – tráth a raibh John F Kennedy, deartháir a céile, ina Uachtarán ar Stáit Aontaithe Mheiriceá. 

Toghadh Ted Kennedy ina Sheanadóir do Massachusetts i 1962. Bhí cáil na fánaíochta air scaití agus cáil na dráibhéireachta, cáil an óil agus cáil na bradaíola ó thaobh na mban de. Tháinig an crú ar tairne uilig i 1969 nuair a chuaigh an carr a bhí sé a thiomáint sa bhfarraige i Chappaquiddick, oileán amach ó chósta Mhassachusetts. Bádh an paisinéara ban a bhí ina chuideachta – dúirt sé go raibh sé ag tabhairt síob abhaile di – agus shnámh sé féin as contúirt.

Sheas a bhean chéile leis agus mhair an dílseacht sin go dtí deireadh na 1970idí nuair a chuaigh Ted Kennedy ag fiach ar ainmniúchán na nDaonlathach do thoghchán 1980. Chasadh Joan an pianó ag tús na n-ócáidí stocaireachta. ‘This Land Is Your Land’, amhrán Woodie Guthrie, an fonn a chastaí. D’fhéadfadh sé – go réadúil - a bheith tarlaithe sa stair, go mbeadh Joan Kennedy ina máistreás ar an Teach Bán – an First Lady – ach is iomaí sin cor agus casadh a bhí ina cosán. Thug Ted Kennedy iarraidh faoin Uachtaránacht i 1980 ach bhí an iomarca smionagar pearsanta le láimhsiú aige.

Scar Ted agus Joan Kennedy óna chéile uilig i 1982.  Bhí triúr páiste acu - Kara, Edward Jr., agus Patrick.

Sna 1980idí, chuaigh  Joan Kennedy ar an ól go trom agus bhí sí tamall ina sraoill ar an tsráid. Fuarthas ag tráth amháin í agus í sínte ar chosán i mBoston, a gualainn briste agus fuil lena héadan de bharr titim agus í óltach. Fiú agus go raibh sí feiceálach agus cumasach, ba go drogallach a thug sí faoin saol poiblí, rud nach raibh ag teacht léi go nádúrtha.  Buaileadh go leor den mhilleán faoi chás Joan Kennedy ar a fear céile.  

Moladh Joan Kennedy as an gcaoi ar labhair sí amach go poiblí faoina deacrachtaí leis an ól agus an ísle brí agus tá a cuid misnigh agus a cuid dea-thréithe molta ag a beirt mhac. Bhí duine acu, Patrick Kennedy, ina Fheisire go dtí Teach na nIonadaithe i Washington thar cheann Stát Rhode Island.

Shéalaigh sí i mBoston ar an 11 Deireadh Fómhair 2025 in aois naoi mbliana agus ceithre scór.

 Féach freisin 

 Ted Kennedy
 Scannal Chappaquiddick

 Tagairtí 

Catagóir:Daoine a rugadh i 1937
Catagóir:Básanna in 2025
Catagóir:Daoine as Massachusetts
Catagóir:Daonlathaigh na Stát Aontaithe
Catagóir:Mná
Catagóir:Gníomhaithe
Catagóir:Alcólaigh
Catagóir:Teaghlach Uí Chinnéide